***Lassies sønn*** (amerikansk tittel: *Son of Lassie*) er en amerikansk dramafilm fra 1945 regissert av S. Sylvan Simon. Manuset ble skrevet av Jeanne Bartlett basert på figurer skapt av Eric Knight. I rollene ses blant andre Peter Lawford, Donald Crisp og June Lockhart. Filmen er spilt inn i Technicolor.

Dette var oppfølgeren til filmen *Lassie* fra 1943.

Innspillingsfakta
-----------------

*Lassies sønn* ble spilt inn fra 22. mai til midten av november 1944. Mesteparten av filmen ble spilt inn utendørs på forskjellige steder i vestlige Canada (deriblant Patricia Bay, Christopher Point, Banff nasjonalpark, Lake Moraine, Lake Louise og Lake Minnewanka) samt i Jackson Hole i Wyoming i USA.

Fakta om filmen
---------------

Arbeidstittelen til denne filmen var *Laddie, Son of Lassie*.

Dette var den første filmen hvor Technicolor Monobook-metoden ble anvendt.

Produksjonstabeller og artikler i *Hollywood Reporter* opplyste at Elsa Lanchester ble erstattet av June Luckhart i den kvinnelige hovedrollen kort tid etter at innspillingen av filmen tok til.

I oktober 1947, ifølge *Hollywood Reporter*, reiste forfatteren John Charles Reed et søksmål om plagiat overfor Metro-Goldwyn-Mayer i en føderal domstol. Han krevde $200.000 i erstatning, fordi han mente at selskapet hadde stjålet manuset til *Lassies sønn* fra en fortelling han skrev i 1943 med tittelen *Candy*. Juryen avviste anklagen og tilkjente ham ingen erstatning.

Handling
--------

Merk: *Deler av handlingen avsløres i den nedenstående teksten.*
Den britiske hæren beordrer under den andre verdenskrig en hundekennel i Yorkshire, på Hertugen av Rudlings gods, til å bli omdannet til en leir for opptrening av krigshunder. Sam Carraclough, som har blitt utnevnt til å lede leiren, starter prosessen med å velge ut de beste hundene til opptreningen. Laddie, den vesle valpen til mestercollien Lassie, blir valgt ut. Sams sønn, Joe, er kadett i det britiske flyvåpenet og besøker godset under sin permisjon. Han forteller faren at Laddie er ukvalifisert til oppgaven, fordi den er for sta og skvetten. Dette viser seg å holde stikk når Laddie motsetter seg å bli opptrent og mislykkes i samtlige modighetstester. En dag, når Joe forlater godset for å slutte seg til regimentet, løper hunden etter bussen hans og følger ham til leiren som ligger 40 miles unna. Joe prøver å skjule Laddie i senga. Hunden blir imidlertid oppdaget av en warrant officer, som beordrer at den blir fjernet. Sam bringer med seg Laddie tilbake til godset, men den rømmer på ny og forsøker å bli med ham på et rekognoseringstokt. Joes kamerat, sersjant Eddie Brown, binder fast hunden, men den kommer seg løs og løper etter flyet på startbanen. Laddie blir til slutt fanget og holdt i leiren til Joe kommer tilbake.

Joes neste oppdrag er et farlig rekognoseringstokt for å undersøke tyske troppebevegelser i Norge. Laddie skjuler seg i cockpiten i flyet hans. Joe oppdager ikke at hunden er ombord før flyet er i luften. Ett eller annet sted over norsk luftterritorium blir flyet beskutt og Joe blir tvunget til å skyte seg ut i fallskjerm, med Laddie i armene. Joe foretar en hard landing i et avsidesliggende område og blir slått bevisstløs. Laddie prøver å skaffe Joe hjelp gjennom å kalle på to tyske soldater som befinner seg i en utsiktspost i nærheten. De mistenker at hunden tilhører en engelsk soldat, men den rømmer når de skal lete etter eierens navn på halsbåndet. Én av soldatene skyter på Laddie, som slipper fra det hele med en skadet pote. Etter at noen norske barn har funnet hunden og stelt sårskaden, løper den avsted til villmarken for å lete etter Joe. Han har i mellomtiden blitt funnet av tyskere og plassert i en leir for krigsfanger. Joe lykkes i å flykte derfra og søker tilflukt hos den norske fiskeren Anton og hans hustru. Laddie, som har funnet lukten av Joe og sporet den til fangeleiren, blir tatt til fange av tyske vakter, som har bestemt seg for å bruke hunden til å finne den rømte fangen.

Merk: *Deler av handlingen avsløres i teksten over.*

I rollene
---------

(I utvalg)

* Peter Lawford - Joe Carraclough
* Donald Crisp - Sam Carraclough
* June Lockhart - Priscilla
* Nigel Bruce - Hertugen av Rudling
* Billy Severn - Henrik (kreditert som William «Billy» Severn)
* Leon Ames - Anton
* Donald Curtis - Sersjant Eddie Brown
* Nils Asther - Olav
* Robert Lewis - Sersjant Schmidt
* Fay Helm - Joanna
* Peter Helmers - Willi
* Otto Reichow - Karl
* Patricia Prest - Hedda
* Terry Moore - Thea (kreditert som Helen Koford)
* Leon Tyler - Arne
* Lotte Palfi - Eldre kvinne (kreditert som Lotta Palfi)
* Eily Malyon - Vaskekone
* Pal - Laddie som voksen (kreditert som Lassie)

Referanser
----------

1. 1 2 3 4 5 6 7 8  «Son of Lassie». *AFI Catalog of Feature Films*. American Film Institute. Besøkt 27. desember 2017.
2. ↑  Haines, Richard W. (2003). *Technicolor Movies: The History of Dye Transfer Printing*. Jefferson, North Carolina: McFarland & Company. s. 28. ISBN 978-0-7864-1809-1.

Eksterne lenker
---------------

* (en) *Lassies sønn* på Internet Movie Database Rediger på Wikidata

* (sv) *Lassies sønn* i Svensk Filmdatabas Rediger på Wikidata

* (en) *Lassies sønn* på AllMovie Rediger på Wikidata

* (fr) *Lassies sønn* på Allociné Rediger på Wikidata

* (de) *Lassies sønn* på filmportal.de Rediger på Wikidata

* (en) *Lassies sønn* på Turner Classic Movies Rediger på Wikidata

* (en) *Lassies sønn* på American Film Institute Rediger på Wikidata

* (en) *Lassies sønn* på Rotten Tomatoes Rediger på Wikidata